text: Mollet dóna suport a la declaració de sobirania amb l'abstenció del PSC | NacióGranollers
  Mollet dóna suport a la declaració de sobirania amb l'abstenció del PSC
  Socialistes, CiU i PP voten en contra d'enterrar definitivament el polèmic Quart Cinturó
  per Redacció , 25 de febrer de 2013 a les 20:10 |
  El ple municipal de l'Ajuntament de Mollet del Vallès ha aprovat aquest dilluns al vespre la moció presentada per Ara Mollet-ERC que demana "donar ple suport" a la declaració sobiranista que el passat mes de gener va tirar endavant el Parlament de Catalunya. Esquerra, CiU i ICV-EUiA hi ha votat a favor; el PP s'hi ha oposat i, per sorpresa de molts, el PSC de l'alcalde Josep Monràs s'ha abstingut, com ja ha fet en altres consistoris del Vallès Oriental, com ara a Granollers.
  Esquerra va presentar la moció "davant de la transcendència del moment històric que estem vivint i conscients de la responsabilitat que també té el món local en aquest procés democràtic". Els dos regidors d'Ara Mollet-ERC, Oriol López (que ha qualificat "d'històrica" l'aprovació de la moció a Mollet) i Marta Vilaret, així com la secció local de la formació republicana, consideren que "des del món municipal és molt important un posicionament clar i nítid a favor de la democràcia i del dret a decidir".
  En el mateix ple municipal, ICV-EUiA ha presentat una moció per desprogramar definitivament el Quart Cinturó i perquè els diners que es reservaven per aquesta polèmica via ràpida es traspassin a la Generalitat i es destinin tan a propostes de millora de les infraestructures dels dos Vallès com a plans de mobilitat bastes en el transport públic i "els mitjans no motoritzats". La moció, però, no ha tirat endavant, perquè PSC, CiU i el PP hi han votat en contra.
  Totes les formacions presents al Consistori sí que s'han posat d'acord per aprovar una moció "contra la corrupció i per la regeneració democràtica".